Башнафта

**«Башнафта»** — акцыянэрная нафтавая кампанія Башкартастану, заснаваная ў 1935 годзе ў якасьці трэста.

На 2019 год ПАТ «АНК «Башнафта» мела звыш 180 нафтарадовішчаў у Башкартастане, Ненецкай і Ханты-Мансійскай аўтаномных акругах. За 2018 год «Башнафта» здабыла звыш 21 млн тонаў нафты. Зь іх звыш 18 млн тонаў перапрацавалі на ўласных нафтазаводах, дзе глыбіня перапрацоўкі складала 82 %.

## Будова
На 2019 год ПАТ «АНК «Башнафта» ўлучала:
* 5 прадпрыемстваў выведкі і здабычы нафты — ТАА «Башнафта-Здабыча» (Уфа), ТАА «Башнафта-Полюс» (Нар'ян-Мар, Ненецкая аўтаномная акруга), ТАА «Усход НАА» (Нар’ян-Мар), ТАА «Сароўскнафта» (Цюмень) і ТАА «Міжнародная Башнафта» (Багдад, Ірак);
* 8 прадпрыемстваў нафтаперапрацоўкі — філіі «Башнафта-Уфанафтахім» (6 млн тонаў, 3 % расейскай магутнасьці), «Башнафта-Уфімскі НПЗ» (6,1 млн тонаў) і «Башнафта-Новойл» (Уфа), ПАТ «Уфааргсынтэз» (15 % расейскага поліэтылену), ТАА «Шпакаўскае газаперапрацоўчае прадпрыемства» («Шпакаўскае ГПП»; пас. Прыютава, Белябееўскі раён) і ТАА «Туймазынскае ГПП» (в. Туркеева, Туймазынскі раён) на захадзе Башкартастану, ТАА «РусПЭТФ» (Уфа, плястмаса) і АТ «Аб’яднаная нафтахімічная кампанія» («АНК», Масква);
* 3 прадпрыемствы збыту — філія «Башнафта-Рэгіянальныя продажы», ТАА «Башнафта-Раздроб» (Уфа) і ТАА «Башнафта-Азія» (Нур-Султан, Казахстан);
* 12 абслуговых прадпрыемстваў — ТАА «БашНДПІнафта» (Салават, распрацоўка), ТАА «Башнафта-Буд» (Кураскава, Уфімскі раён), ТАА «Башнафта-Лягістыка» (Нефцякамск), ТАА «Башнафта-Пэтратэст» (Уфа), ТАА «Энэргазбытавая кампанія» (Уфа), ТАА «Башнафта-Сэрвіс НПЗ», ТАА «Башэнэрганафта», ТАА «БашнафтаАўтатранс», ТАА «Башнафта-Сэрвіс», ТАА «Башнафта-Інфарм», ТАА «Башнафта-Інвэст» і ТАА «Гасьцінічны комплекс Башкартастан».

## Мінуўшчына
У 1935 годзе стварылі трэст «Башнафта» для распрацоўкі , адкрытага ў 1932 годзе на поўдні Башкірскай АССР. У 1936 годзе збудавалі нафтаправод «Ішымбаева—Уфа». У 1938 годзе запусьцілі Ўфімскі крэкінг-завод. У 1944 годзе пачалі здабычу на , якое адкрылі ў 1937 годзе на захадзе Башкірскай АССР. У 1946 годзе «Башнафтахімкамбінат» пераўтварылі ў «Башнафту». У 1951 годзе запусьцілі Нова-Ўфімскі нафтаперапрацоўчы завод. Па выніках 1954 году «Башнафта» стала найбольшым нафтаздабывальным аб’яднаньнем СССР. У 1956 годзе ўвялі ў дзеяньне Ўфімскі завод сынтэтычнага сьпірту. У 1957 годзе скончылі будаўніцтва паліўнага завода «Уфанафтахім». У 1975 годзе «Башнафту» пераўтварылі ў вытворчае аб’яднаньне (ВА). 13 студзеня 1995 году ВА пераўтварылі ў ААТ «Акцыянэрная нафтавая кампанія «Башнафта».

У 2002 годзе акцыі АНК «Башнафта» выкупіў «Башкірскі капітал» Урала Рахімава, які быў сынам прэзыдэнта Башкартастану Муртазы Рахімава. У 2005 годзе ААТ «Акцыянэрная фінансавая карпарацыя «Сыстэма» (Масква) Уладзімера Еўтушэнкава набыла 25 % акцыяў «Башнафты» і 5 башкірскіх паліўных прадпрыемстваў за $600 млн. У 2009 годзе АФК «Сыстэма» выкупіла кантрольны пакет акцыяў, што зрабіла «Башнафту» матчынай кампаніяй для ААТ «Уфімскі НПЗ», ААТ «Новойл», ААТ «Уфанафтахім» і ААТ «Уфааргсынтэз». Адначасна стварылі даччынае ТАА «Башнафта-Здабыча», што ўлучыла 6 нафтагазаздабывальных кіраўніцтваў (НГЗК) у Ішымбаі, Туймазах, Уфе і Чакмагушы, а таксама ў сёлах Арлан (Краснакамскі раён) і Краснахолмскі (Калтасынскі раён) на поўначы Башкартастану. У 2011 годзе АНК «Башнафта» атрымала дазвол на распрацоўку  на поўначы Ненецкай аўтаномнай акругі, дзе пачала здабычу ў рамках сумеснага ТАА «Башнафта-Полюс». У красавіку 2011 году «Башнафта» набыла за $100 млн нафтагазавую кампанію «Руснафта» (Масква) і ААТ «Арэнбургнафтапрадукт». 31 ліпеня 2012 году беларускае ТАА «Трайпл» заключыла з «Башнафтай» гадавы кантракт на экспарт нафтапрадуктаў на суму $4,4 млрд.

У 2012—2013 гадах пачалі сумесную нафтаздабычу ў Іраку і М’янме. У сакавіку 2014 году за $1 млрд набылі ТАА «Бурнафтагаз», што здабывала нафту на Сароўскім радовішчы ў Ханты-Мансійскай аўтаномнай акрузе. 8 сьнежня 2014 году Фэдэральнае агенцтва па кіраваньні дзяржаўнай маёмасьцю Расеі адсудзіла ў АФК «Сыстэма» 71 % акцыяў «Башнафты». 21 чэрвеня 2015 году расейскі прэзыдэнт Уладзімер Пуцін падпісаў Указ № 317 аб перадачы 25 % акцыяў башкірскаму ўраду. 12 кастрычніка 2016 году ПАТ «Раснафта» набыла 50,08 % акцыяў «Башнафты» ва ўраду Расеі за 330 млрд расейскіх рублёў ($5,306 млрд).

## Крыніцы

## Вонкавыя спасылкі
* 
* 
* 
* 

Катэгорыя:Расейскія нафтавыя кампаніі
Катэгорыя:Башкартастан
Катэгорыя:Савецкія прадпрыемствы
Катэгорыя:Уфа
Катэгорыя:Зьявіліся ў 1935 годзе